《甘泉汉瓦歌为侯官林同人赋》
清代·查慎行

林生老立专门学，金石遗文卷盈握。曾经从宦走长安，断碣残碑藓亲剥。

昭陵迹废补亡阙，磨石山高穿硌确。冰霜裂面虎豹嗥，沙砾堆中拾完璞。

摩挲铜狄自何年，万栋灰飞片瓦全。为按黄图考宫殿，始知地是汉甘泉。

底平面正规而圜，肖形似镜还如钱。其高半寸径三寸，旁具轮郭中不穿。

土花蚀后文留识，上有长生未央字。龙拿凤攫结撰奇，肉厚肌疏形体异。

与人作砚不中用，抱质如初无变置。吁嗟乎杨刘不作识者希，时俗谁能辨真伪。

巧多滋伪朴者真，此瓦人间盖无二。岂同冰井香姜阁，埏埴纷纷托疑似。

劝生勿更加砻磨，本色须教存古意。生颔此语索我诗，我诗质直无姱辞。

请烦拓致数十本，遍乞羊何共和之。或恐流传落人口，陶甄又复成今手。

作者简介：查慎行（1650～1727） 清代诗人，当代著名作家金庸先祖。初名嗣琏，字夏重，号查田；后改名慎行，字悔余，号他山，赐号烟波钓徒，晚年居于初白庵，所以又称查初白。海宁袁花（今属浙江）人。康熙四十二年(1703)进士；特授翰林院编修，入直内廷。五十二年（1713），乞休归里，家居10余年。雍正四年（1726），因弟查嗣庭讪谤案，以家长失教获罪，被逮入京，次年放归，不久去世。查慎行诗学东坡、放翁，尝注苏诗。自朱彝尊去世后，为东南诗坛领袖。著有《他山诗钞》。